Torsdag aften stoppede Specialpatruljen i Nordjyllands Politi en sort BMW, der kort forinden var meldt efterlyst af Østjyllands politi. Bilens fører var ifølge vidner i nærheden af Havndal syd for Hadsund i besiddelse af et skydevåben. Mens politiet var ved den stjålne bil, bakkede bilens fører bilen hen mod politifolkene på stedet, og ramte patruljebilen. Dette betragtede politifolkene som en trussel, og derfor skød politiet mod bilens dæk. Biltyven standsede bilen, og blev derefter anholdt. Det oplyser Karsten Højrup Kristensen, vagtchef i Nordjyllands politi. Ingen kom til skade i forbindelse med episoden. Gerningsmanden bliver sigtet for at have forvoldt fare for liv eller førlighed, og skal muligvis i grundlovsforhør fredag formiddag.
Torsdag aften blev politiet nødt til at skyde i dækket af en stjålet bil, da føreren af bilen havde forsøgt at bakke ind i politiet på stedet.